  Анжелика Тихонова корреспондент Приволжск федерал округысь православи егитъёслэн Кыкетӥ усьтэм тол спартакиадаязы вормисе потӥз Ижкар епархилэн командаез. Ӵошатсконъёс Удмуртилэн шоркараз ортчизы. Со сярысь 20-тӥ тулыспалэ Удмуртилэн тӧроезлэн но кивалтэтэзлэн администрацизылэн аппарат кенешоназ ивортӥз улосъя Валтӥсь федерал инспектор Дмитрий Мусин. «Соин валче радъян но дасян (командаез — ред.) ужъёс понна сюлмысьтым тау кылъёсме вераме потэ Викторин митрополитлы… Вань митрополиос командаоссэс келяны ӧз ке но быгатэ, Спартакиада ортчиз, озьыен, со азьланяз но радъяськоз. Александр Васильевич Соловьёв пумкылъян кутӥз ке, оло, нош ик асьме дорын», — шуиз со. Тодэ вайытом, ӵошатсконъёсты ортчытыны луонлык Удмуртилэн шоркарез басьтӥз Ижкарысь епархилэн командаез Приволжск федерал округысь православи егитъёслэн Башкортостанын ортчем нырысетӥ спартакиадаязы вормонлы луыса. Оскись егитъёс Ижкарын конькиен бызьылонын, куасэн бызьылонын но спорт ориентированиын ӵошатскизы. Кыкетӥ луиз Симбирскысь епархилэн командаез, нош куинетӥ интыез люкизы Оренбургысь но Чебоксарыысь епархиос, соос одӥг мында очкоос люказы. 19-тӥ тулыспалэ ортчем спартакиадалы йылпумъянъёс лэсьтонэ пыриськизы Удмуртиысь физкультурая, спортъя но егитъёслэн политиказыя министр Игорь Краснов, Ижкарысь но Удмуртиысь Викторин митрополит, дано куасэн бызьылӥсь Тамара Тихонова. Йылпумъян ужрад «Брангуртысь песянайёс» коллективлэн концертэныз ворсаськиз, ивортӥз Ижкарысь епархилэн пресс-службаез. Тегъёс: Спорт Ижкар ИгорьКраснов ДмитрийМусин МитрополитВикторин Православие егитъёс Удмуртия ПФО Мерлык  